钦定古今图书集成/理学汇编/学行典/第234卷 > 董正
## 钦定古今图书集成/理学汇编/学行典/第234卷 > 董正

按《广东通志》：“董正，字伯和，番禺人。少有令姿，耽意经
籍。年十五，通《毛诗》《三礼》《春秋》，遂以学行知名。公府以
其有用世才，常诣其庐筹咨理道。数被辟命，皆不就。
熹平末，张角、袁术起难，天下大乱，正每仰观天象，知
汉历之不长，辄掩涕太息。或劝之仕，叹曰：‘潜龙以不
见为德，君子以藏宝自完。吾惟俟时，何迺相迫邪’？赋”
性高洁，贫寒不戚，志在规俗，躬耕自赡。暇即讲《诗》《书》，
陈礼法，远近多从之游。乡间或少为不善，必相戒曰：
“吾伯和得无入于耳否？”有不平者，多诣正直之。隐士
南阳。车遂闻正令名，不远千里投正，正与同志恩如
兄弟。数年中遂得病，正为倾家救恤。病笃，正呼遂字
曰：“德阳君更有以见属否？”遂瞪视曰：“以死累君。”言讫
而绝。正为停柩于堂，殡殓之礼，一视兄弟之丧，躬送
丧于南阳而返。粤产素多奇瑰之货，番禺为都会，商
贾凑集，贸迁易以致富。加以彝獠丛杂，习尚轻悍，未
尝知学，感正清白偷俗，自尔日变。建安中，正卒，葬番
禺之东，众为刻碑表曰：“有汉征士董君之墓”，过者必
式。晋隆和中，南海太守袁宏追想其风采，乃访求世
族，条列行谊，闻于朝。有诏旌表门闾，墓禁樵牧。